钦定古今图书集成/历象汇编/乾象典/第028卷 > 熊氏经说 > 《左传》襄昭间所言岁星与天官书及今历家算
## 钦定古今图书集成/历象汇编/乾象典/第028卷 > 熊氏经说 > 《左传》襄昭间所言岁星与天官书及今历家算

木星各不同

襄二十八年“春，无冰。梓慎曰：‘今兹宋、郑其饖哉！岁在
星纪，而淫于元枵’。”注引襄十八年，董叔曰：“天道多在
西北。”谓是年岁星在亥。自襄十八年至二十八年行
十一宫，当在星纪，如《左氏》之法。是岁星午年在亥，未
年在戌，申年在酉，酉年在申，戌年在未，亥年在午，子
年在巳，丑年在辰，寅年在卯，卯年在寅，辰年在丑，巳
“年在子”；襄十八年丙午，据今历家《躔度约法》，则午年
木星在辰；依《史记天官书》，则午年当在酉；襄二十八
年丙辰，据今历家《躔度约法》，则辰年木星在午；依《史
记天官书》，则辰年当在亥。皆与《左氏》言岁星不同。又
如昭九年书“夏四月，陈灾。”《左传》郑裨灶曰：“五年陈将
复封，封五十二年而亡。岁及鹑火而陈卒亡，故曰五
十二年。”本注：“是年在《星纪》。岁五及大梁而陈复封，自
大梁四年而及鹑火。”又曰：“周四十八年，凡五及鹑火。”
愚按：昭公八年，楚灭陈，九年戊辰，据今历家躔度约
法，辰年木星在午，依《史记天官书》，则辰年当在亥，《左
氏》说岁星自为一家。昭九年戊辰，岁在星纪，正如襄
二十八年丙辰，岁在星纪。所谓五十二年者，当哀公
十二年。戊午不见，陈亡，是年楚公子结伐陈，吴救陈，
未尝亡也。又如昭三十二年，辛卯伐越，史墨曰：“不及
四十年，越其有吴乎？越得岁而吴伐之。”本注：“此年岁
在星纪。星纪，吴、越之分，岁星所在，其国有福。”按：十二
星本无吴，止有越。以《左氏》岁星例推之，卯年当在寅，
而淫“于星纪者也。”据今历家算木星约法，则卯年当
在未；依《史记天官书》，则卯年当在子。愚尝观天象而
证之，则历家所算木星，乃岁星之昏见者也；《天官书》
所言岁星，乃岁星之晨见者也，各有其星在焉。昏见
者，先他星而出，晨见者，后他星而入。恒以寅年寅月，
卯年卯月。〈馀年依例〉朝昏候之可见，皆谓岁星，惟《左氏》所
言，未知为何星。又如王猛克壶关之年，当海西公太
和五年庚午，申引谓福德在燕，赵秋谓天道在燕，当
时秦太史论彗星，亦云，“尾箕，燕分”，然午年岁星不在
尾箕之分。又如吴救陈伐晋，言“岁镇守斗，福德在吴”，
当秦世祖建元十八年壬午，亦不当在吴越之分。此
时所谓岁星，与《左传》午年在亥之例又不同，必有至
当之说，以俟知天道者。